REGULAMENTUL DE PUNERE ÎN APLICARE (UE) 2021/464 AL COMISIEI

din 17 martie 2021

privind neaprobarea extractului de ardei iute cayenne Capsicum annuum L. var. annuum, din grupul Longum, ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),

întrucât:

(1) La 14 martie 2018, Comisia a primit din partea societății Bio Natural Protect o cerere de aprobare a extractului de ardei iute cayenne Capsicum annuum L. var. annuum, din grupul Longum ca substanță de bază destinată utilizării ca repelent pentru mamiferele și păsările care se hrănesc cu semințe. O cerere revizuită, primită la 23 mai 2019, a fost însoțită de informațiile solicitate în temeiul articolului 23 alineatul (3) al doilea paragraf din Regulamentul (CE) nr. 1107/2009.

(2) Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 31 martie 2020, autoritatea a prezentat Comisiei un raport tehnic privind extractul de ardei iute cayenne Capsicum annuum L. var. annuum din grupul Longum (2). Autoritatea a concluzionat că specificațiile propuse pentru extractul de ardei iute cayenne Capsicum annuum L. var. annuum din grupul Longum, inclusiv componenta sa activă principală capsaicină, nu erau bine definite. În plus, potrivit autorității, evoluția și comportamentul în mediu furnizate pentru unele dintre posibilele componente ale extractului, inclusiv capsaicina, erau incerte și sunt necesare studii suplimentare privind toxicitatea pentru toate speciile nevizate. Autoritatea a remarcat că au existat, de asemenea, dovezi furnizate Agenției Europene pentru Produse Chimice de către societăți că poate fi necesară clasificarea componentelor extractului de ardei iute cayenne Capsicum annuum L. var. annuum din grupul Longum drept componente care provoacă lezarea gravă a ochilor, iritație cutanată și că acestea sunt nocive în caz de înghițire.

(3) În plus, Comitetul științific pentru alimentație a identificat potențialul genotoxic al capsaicinei (3).

(4) Nu a fost disponibilă nicio evaluare relevantă realizată în conformitate cu alte acte legislative ale Uniunii, astfel cum se menționează la articolul 23 alineatul (2) din Regulamentul (CE) nr. 1107/2009.

(5) La data de 17 iulie 2020, Comisia a prezentat Comitetului permanent pentru plante, animale, produse alimentare și hrană pentru animale raportul de reexaminare (4) și proiectul prezentului regulament privind neaprobarea extractului de ardei iute cayenne Capsicum annuum L. var. annuum din grupul Longum ca substanță de bază.

(6) Comisia a invitat solicitantul să își prezinte observațiile privind raportul tehnic al autorității, precum și privind proiectul de raport de reexaminare al Comisiei. Solicitantul și-a prezentat observațiile, care au fost examinate cu atenție.

(7) Cu toate acestea, în pofida argumentelor prezentate de solicitant, problemele pe care le-ar putea genera substanța nu pot fi eliminate.

(8) În consecință, astfel cum se menționează în raportul de reexaminare întocmit de Comisie, nu s-a stabilit că sunt îndeplinite cerințele prevăzute la articolul 23 din Regulamentul (CE) nr. 1107/2009. Prin urmare, este adecvat să nu se aprobe extractul de ardei iute cayenne Capsicum annuum L. var. annuum din grupul Longum ca substanță de bază.

(9) Prezentul regulament nu împiedică formularea unei cereri ulterioare de aprobare a extractului de ardei iute cayenne Capsicum annuum L. var. annuum din grupul Longum ca substanță de bază în conformitate cu articolul 23 alineatul (3) din Regulamentul (CE) nr. 1107/2009.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Substanța extract de ardei iute cayenne Capsicum annuum L. var. annuum din grupul Longum nu este aprobată ca substanță de bază.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 martie 2021. Pentru Comisie Președintele Ursula VON DER LEYEN

(1) JO L 309, 24.11.2009, p. 1.

(2) EFSA (Autoritatea Europeană pentru Siguranța Alimentară), 2020. Technical report on the outcome of the consultation with Member States and EFSA on the basic substance application for approval of Capsicum annuum L. var. annuum, longum group, cayenne extract to be used in plant protection as repellent to seed-eating mammals and birds (Raport tehnic privind rezultatul consultării cu statele membre și EFSA cu privire la cererea de aprobare a extractului de ardei iute cayenne Capsicum annuum L. var. annuum din grupul Longum ca substanță de bază destinată utilizării în protecția plantelor ca repelent pentru mamiferele și păsările care se hrănesc cu semințe). Materiale conexe ale EFSA 2020:EN-1838. 77pp. doi:10.2903/sp.efsa.2020.EN-1838.

(3) Avizul Comitetului științific pentru alimentație privind capsaicina (adoptat la 26 februarie 2002); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.

(4) https://ec.europa.eu/food/plant/pesticides/eu-pesticides-db_en.